text: Esbjerg Kommune meldt til arbejdstilsynet
  21 februar 2012 kl. 11.05
  Esbjerg Kommune er meldt til Arbejdstilsynet for ikke at tilbyde deres arbejdsmiljørepræsentanter den supplerende uddannelse, de har ret til.
  Det viser en ny undersøgelse, FOA har foretaget blandt 1922 arbejdsmiljørepræsentanter. Fagforeningen har undersøgt, hvor mange, der har fået tilbudt den ekstra uddannelse og i Esbjerg er det kun hver anden.
  - Det er absolut ikke i orden, at offentlige arbejdsgivere bryder loven og undlader at tilbyde uddannelse til arbejdsmiljørepræsentanter. Det vil vi gerne have Arbejdstilsynet til at se nærmere på, siger forbundssekretær Inger Bolwinkel, som er ansvarlig for FOAs arbejdsmiljøarbejde.
  
  Borgmester ser på sagen
  De offentlige arbejdsgivere har fået penge til ekstra udgifter i forbindelse med uddannelsen, og Esbjergs borgmester Johnny Søtrup vil nu se nærmere på sagen. 
  - Det er første gang jeg hører om det, men nu vil vi tage det op, så vi kan finde ud af, hvorfor medarbejderne ikke har fået den uddannelse, siger Johnny Søtrup til P4 Esbjerg.
  